FI Euroopan unionin virallinen lehti C 36/11

Direktiivin 2003/87/EY 18 a artiklan 3 kohdan a alakohdan mukainen komission ilmoitus

Alustava luettelo ilma-alusten käyttäjistä ja niitä hallinnoivista jäsenvaltioista

(ETA:n kannalta merkityksellinen teksti)

(2009/C 36/10)

Kasvihuonekaasujen päästöoikeuksien kaupan järjestelmän toteuttamisesta yhteisössä 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1), sellaisena kuin sen on muutettuna direktiivillä 2008/101/EY (2), mukaan yhteisön lentopaikoille saapuvia tai niiltä lähteviä lentoja liikennöivien ilma-alusten käyttäjien ilmailutoiminta sisällytetään yhteisön kasvihuonekaasujen päästöoikeuksien kaupan järjestelmään 1. tammikuuta 2012 alkaen.

Jäsenvaltioiden on varmistettava, että ilma-alusten käyttäjät noudattavat direktiivin 2003/87/EY vaatimuksia. Ilma-alusten käyttäjien hallinnollisen taakan keventämiseksi direktiivissä säädetään, että yksi jäsenvaltio on vastuussa kustakin ilma-aluksen käyttäjästä. Direktiivin 18 a artiklan 1 ja 2 kohdassa annetaan säännökset siitä, kuinka kutakin ilma-aluksen käyttäjää hallinnoiva jäsenvaltio määräytyy. Näiden säännösten mukaan jäsenvaltiot vastaavat niistä ilma-alusten käyttäjistä, joille on myönnetty neuvoston asetuksen (ETY) N:o 2407/92 mukainen liikennelupa kyseisessä jäsenvaltiossa tai joilla ei ole liikennelupaa tai jotka toimivat kolmansissa maissa ja joiden perusvuoden päästöt aiheutuvat suurimmalta osin kyseisessä jäsenvaltiossa.

Direktiivin 18 a artiklan 3 artiklan a alakohdan mukaan komissio julkaisee luettelon ilma-alusten käyttäjistä, jotka ovat harjoittaneet direktiivin liitteessä I tarkoitettua ilmailutoimintaa 1. tammikuuta 2006 tai sen jälkeen, ja yksilöi kunkin ilma-aluksen käyttäjän osalta hallinnoivan jäsenvaltion. Luettelon tarkoituksena on siis määrittää direktiivin 2003/87/EY 18 a artiklan 1 ja 2 kohdan mukaisesti, mikä jäsenvaltio on kutakin ilma-aluksen käyttäjää hallinnoiva jäsenvaltio. Luettelo ilma-alusten käyttäjistä sisältyy tähän ilmoitukseen.

Komissio voi julkaista päivitetyn luettelon aina kun sen tietoon tulee, että luetteloa on tarvetta muuttaa. Varmistaakseen luettelon paikkansapitävyyden komissio pyytää jäsenvaltioita ja muita asianosaisia lähettämään palautetta 31. maaliskuuta 2009 mennessä. Komissio voi palautteen perusteella julkaista tarkistetun luettelon lähitulevaisuudessa.

Luettelo perustuu tuoreimpiin tietoihin, joita Eurocontrol on toimittanut tallennettujen lentosuunnitelmien pohjalta. Yksityiskohtaiset tiedot luettelon laatimismenetelmästä sekä toimivaltaisten viranomaisten yhteystiedot, mikäli jäsenvaltiot ovat ne toimittaneet, asetetaan saataville komission internetsivuilla.

Luettelo sisältää kaikki ilma-alusten käyttäjät, jotka ovat harjoittaneet merkityksellistä ilmailutoimintaa 1. tammikuuta 2006 tai sen jälkeen. Luettelossa saattaa olla ilma-alusten käyttäjiä, jotka ovat joko tilapäisesti tai pysyvästi lopettaneet ilmailutoimintansa, samoin kuin ilma-alusten käyttäjiä, jotka ovat sittemmin muuttaneet nimeään taikka sulautuneet toiseen yritykseen tai tulleet ostetuiksi. Luettelossa ei myöskään oteta huomioon sitä, onko ilma-aluksen käyttäjä sisällytetty yhteisön luetteloon niistä lentoliikenteen harjoittajista, jotka on turvallisuussyistä asetettu yhteisössä toimintakieltoon asetuksen (EY) N:o 2111/2005 mukaisesti. Se, että tähän ilmoitukseen liittyvä luettelo mahdollisesti sisältää ilma-alusten käyttäjiä, jotka ovat parhaillaan toimintakiellossa, ei rajoita komission ja jäsenvaltioiden asetuksen (EY) N:o 2111/2005 mukaisesti tekemien päätösten soveltamista.

Direktiivin 2003/87/EY 18 a artiklan 3 kohdan b alakohdan mukaan komissio päivittää luettelon ennen kunkin vuoden helmikuun 1 päivää ja lisää siihen sellaiset ilma-alusten käyttäjät, jotka ovat ryhtyneet harjoittamaan direktiivin liitteessä I tarkoitettua ilmailutoimintaa.

Ilma-aluksen käyttäjien kohdentaminen niitä hallinnoiville jäsenvaltioille on voimassa koko kunkin direktiivin 2003/87/EY 3 c artiklassa tarkoitetun päästökauppakauden ajan. Komissio julkaisee ennen kunkin päästökauppakauden alkua päivitetyn luettelon, jossa otetaan huomioon direktiivin 18 a artiklan 2 kohdan mukaisesti tehdyt ilma-alusten käyttäjien siirrot toiselle hallinnoivalle jäsenvaltiolle.

Pyrkiessään varmistamaan, että jäsenvaltiot panevat direktiivin 2003/87/EY moitteettomasti täytäntöön, komissio perustaa toimensa luettelon viimeisimpään julkaistuun versioon.

Liitteessä luetellaan ilma-alusten käyttäjät, joita kukin jäsenvaltio hallinnoi.

(1) EUVL L 275, 25.10.2003, s. 32.

(2) EUVL L 8, 13.1.2009, s. 3.